
Narva linna kvartalisiseste teede renoveerimise finantseerimise tingimused ja kord

Määrus kehtestatakse kohaliku omavalitsuse korralduse seaduse § 22 lõike 1 punkti 5 alusel
§ 1.  Narva linna kvartalisiseste teede renoveerimise finantseerimise tingimused ja korra (edaspidi Kord) eesmärgiks on toetada Narva linna korteriühistuid, korteriomanike ühisusi, hooneühistuid või muid korteriomanike poolt seaduslikul alusel korteriomandite valitsemiseks moodustatud organisatsioone (edaspidi korteriühistu) nende territooriumit läbivate sõiduteede renoveerimisel. Käesoleva Korra alusel ei toimu uute sõiduteede rajamist ning Kord ei laiene garaaži-, aiandus- ja suvilaühistute territooriumidel asuvatele siseteedele.

§ 2.  Kvartalisiseste teede all mõeldakse käesoleva määruse tähenduses korteriühistu territooriumil (korteriomanike kaasomandis oleval kinnistul) asuvat sõiduteed.

§ 3.  Tagamaks kvartalisiseste teede renoveerimise kiire ja efektiivse läbiviimise, eraldab Narva linn oma eelarvest sihtotstarbeliselt rahalisi vahendeid kvartalisiseste teede renoveerimiseks vastavalt linna eelarve võimalustele ja eraldistele.

§ 4.  Paragrahvis 3 nimetatud rahalisi vahendeid ei anta üle korteriühistutele, vaid Narva Linnavalitsus viib läbi riigihankemenetluse kvartalisiseste teede renoveerimise töövõtjate leidmiseks.

§ 5.  Kaardistamaks korteriühistute vajadusi kvartalisiseste teede renoveerimiseks, esitavad korteriühistute esindajad Narva Linnavalitsuse Arhitektuuri- ja Linnaplaneerimise Ametile (edaspidi Amet) kirjaliku kvartalisiseste teede renoveerimise taotluse. Kui kvartalisisene tee läbib mitme korteriühistu territooriumit (ühine sõidutee), võivad korteriühistud esitada ühise taotluse, mille allkirjastavad kõikide korteriühistute esindajad.

§ 6.  Amet vaatab esitatud taotlused nende laekumise järjekorras läbi, kontrollib taotluse põhjendatust ja grupeerib taotlused korteriühistute asukohtade järgi võimalikult ühtseteks piirkondadeks. Lähtuvalt otstarbekuse põhimõttest, võivad kvartalisisest teede renoveerimistööd hõlmata ka piirkonnas asuvaid kvartalisiseseid teid, millede suhtes taotlusi ei esitatud. Seejärel selgitab Amet välja renoveerimistöödega kaasnevate võimalike muude tööde (tehnovõrkude- ja rajatiste seisund, teede äärekivide seisund jms) teostamise vajaduse ja renoveerimistööde eeldatava kogumaksumuse konkreetses piirkonnas.

§ 7.  Renoveerimistööde piirkonnad moodustatakse lähtuvalt nende läheduse ja kompaktsuse põhimõttest, tagades renoveerimistööde üheaegse võimalikult kiire ja efektiivse teostamise piirkonnas tervikuna.

§ 8.  Renoveerimistööde piirkonna ja teostatavate tööde mahu, eeldatava maksumuse ja renoveerimistööde järjekorra igaks aastaks peab Ameti ettepanekul eelnevalt heaks kiitma Linnavolikogu teedekomisjon oma koosolekul.

§ 9.  Renoveerimistööde teostaja leidmiseks kuulutab Amet kindlaks määratud piirkonnas või piirkondades välja riigihanke riigihangete seaduses sätestatud korras. Hankelepingute maksumused ei tohi ületada paragrahvis 3 nimetatud linnaeelarve võimalusi. Kui konkreetseks aastaks ettenähtud vahendeid ei kulutatud ära täies ulatuses, kantakse need üle linna järgmise aasta eelarvesse sihtotstarbelise kuluna kvartalisiseste teede renoveerimiseks.

§ 10.  Amet teavitab korteriühistuid renoveerimistööde algusest vähemalt 7 kalendripäeva ette. Korteriühistu, mille territooriumil viiakse läbi teede renoveerimistöid, peavad tagama kõik võimalused tööde takistusteta ja sujuvaks läbiviimiseks, teavitades sellest kirjalikult kõiki korteriomanikke (sõidukite jms kõrvaldamine tööde teostamise perioodiks).
§ 11. Amet koostab renoveeritavate kvartalisiseste teede loetelu arvestades järgnevat:
1) loetelu koostatakse avalduse laekumise kuupäeva järgi;

2) viiakse läbi teekatte hindamine;
3) kaalutakse teekatte renoveerimise projekti koostamise vajadust;
4) korteriühistu teede renoveerimise tööde kaasfinantseerimise nõusolekut lepingu sõlmiseks ja vajadusel teede renoveerimise projekti koostamiseks; 

§ 12. Amet edastab laekunud avaldused ja muud §11 nõutud dokumendid Linnavolikogu teedekomisjonile koos oma ettepanekutega.
§ 13. Kvartalisiseste teede renoveerimise tööde kaasfinantseerimine korteriühistu poolt
(1) Kvartalisiseste teede renoveerimisel täies ulatuses kaasfinantseerimine on 25% tööde summast.

(2) Kvartalisiseste teede renoveerimisel ainult lõikudena ja aukude lappimisena, kaasfinantseerimine on 50% tööde summast.

§ 14. Tunnistada kehtetuks Narva Linnavolikogu 18.12.2008 määrus nr 48 “Narva linna kvartalisiseste teede ja -kõnniteede renoveerimise finantseerimise tingimused ja kord“.

§ 15. Määrus jõustub seaduses sätestatud korras.

Tarmo Tammiste

Linnavolikogu esimees
Seletuskiri

Kvartalisiseste teede halb seisund on üldteada. Peale nende ehitamist on heal juhul tehtud vaid nn auguremonti. Selge on fakt, et korteriühistutel puuduvad reaalsed rahalised võimalused nimetatud tööde tegemiseks – eelisjärjekorras teostatakse elamute soojustamist, akende vahetust, fassaadide remonti vms, mida linna poolt toetatakse projekti ”Kodulinn kaunimaks” raames. Seega on otstarbekas ja igati põhjendatud, et linn tuleb siin ühistutele jõuliselt appi, eraldades järgnevatel aastatel vastavalt linna eelarve võimalustele renoveerimiseks rahalisi vahendeid. Töid teostatakse linnavalitsuse poolt korraldatavate riigihangete teel. Selleks jagatakse linn vastavalt laekunud avaldustele mitmeks piirkonnaks, et töid saaks teostada kindlalt piiritletud territooriumil, mis tagaks ressursside (tööjõud, tehnika, raha) otstarbekama ja kokkuhoidlikuma  kasutamist. Korra alusel tehtavad tööd hõlmavad vaid elamute (korteriomanike kaasomandis olev territoorium) ümbruse teid. Garaaži-, aiandus- ja suvilaühistute territooriumidel asuvaid teid käesoleva korra alusel ei renoveerita. Narva Linnavalitsuse Arhitektuuri- ja Linnaplaneerimise Amet kogub esitatud taotlused kokku, kontrollib nende põhjendatust, selgitab tööde mahud jms. Otstarbekuse põhimõttest lähtuvalt on õigus renoveerida ka teid, mille suhtes taotlust mingil põhjusel ei esitatud. Tööde mahud, piirkonnad ja järjekorra kooskõlastab volikogu teedekomisjon enne riigihanke väljakuulutamist.
Korra vastuvõtmise aluseks on kohaliku omavalitsuse korralduse seaduse § 22 lg 1 punkt 5, millest tulenevalt kuulub toetuste andmise ja linna eelarvest finantseeritavate teenuste osutamise korra kehtestamine volikogu ainupädevusse. Sisuliselt on tegemist korteriühistute toetamisega.

